Clemens episcopus, servus servorum Dei, dilecto filio abbati monasterii de Sancto Rigaudo, Matisconensis diocesis, salutem et apostolicam benedictionem. Ad nostram noveris audientiam pervenisse, quod tam venerabilis frater noster episcopus Eduensis quam predecessores ipsius decimas, terras, possessiones, prata, pascua, nemora, vineas, domos, redditus, molendina, jura, jurisdictiones et quedam alia bona ad episcopalem mensam Eduensem spectantia, nonnullis clericis et laicis, aliquibus eorum ad vitam, quibusdam vero ad non modicum tempus et aliis perpetuo ad firmam vel sub censu annuo, datis super hoc litteris, penis adjectis, factis renuntiationibus et juramentis interpositis concesserunt, in predicte mense lesionem enormem; quorum aliqui super hiis litteras confirmationis in forma communi dicuntur a sede apostolica impetrasse. Quia vero nostra interest oportunum super hoc remedium adhibere, discretioni tue per apostolica scripta mandamus quatinus ea que de bonis supradicte mense per concessiones hujusmodi alienata inveneris illicite vel distracta, non obstantibus litteris, penis, renuntiationibus, juramentis et confirmationibus supradictis, ad jus et proprietatem supradicte mense studeas legitime revocare, contradictores per censuram ecclesiasticam, appellatione postposita, compescendo; testes autem qui fuerint nominati, si se gratia, odio vel timore subtraxerint, censura simili, appellatione cessante, compellas veritati testimonium perhibere. Datum Viterbii, nonas decembris, pontificatus nostri anno secundo.